আমাদের বীরশ্রেষ্ঠ আছেন সাতজন। তাঁরা সবাই একাত্তরে রণাঙ্গনের শহীদ। ছয়জন এই বাংলাদেশে হানাদারদের বিরুদ্ধে সম্মুখযুদ্ধে প্রাণ দিয়েছেন, একজন বৈমানিক পাকিস্তানি বাহিনীর আক্রমণে শহীদ হয়েছেন পশ্চিম রণাঙ্গনে। সব মুক্তিযোদ্ধাই প্রাণ বাজি রেখে মাতৃভূমির মুক্তির জন্য লড়াই করেছিলেন। তাঁদেরও অনেকেই শহীদ হয়েছিলেন সেদিন। স্বাধীনতাযুদ্ধে বীর বাঙালির অকুতোভয় আত্মত্যাগের যে মহিমা একাত্তরে প্রকাশ পেয়েছিল, বীরশ্রেষ্ঠ সাতজন যেন তারই মহিমান্বিত প্রতীক। আমাদের মুক্তিযুদ্ধের মহিমান্বিত প্রতীকগুলো ইতিহাসে স্থান পেয়েছে, তাঁরা পাঠ্যপুস্তকে গুরুত্ব পাচ্ছেন, কিছু কিছু স্থাপনায় তাঁদের নামাঙ্কিত হচ্ছে, জন্ম-মৃত্যুর দিনে কিংবা জাতীয় দিবসে স্বীকৃতি পাচ্ছেন। তবে যাঁরা দেশের জন্য ইতিহাসের গৌরবলগ্নে প্রাণ দিয়েছেন, তাঁরা নিশ্চয় নিজেদের স্বীকৃতির তোয়াক্কা করেননি। তাঁদের ভাবনায় ছিল শত্রু নিধন, দেশকে দখলমুক্ত করে স্বাধীন করা। তাঁরা প্রাণ দিয়েছেন, বিনিময়ে দেশও হয়েছে স্বাধীন।